РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/170-16

18. август 2016. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА

ЈАВНИХ СРЕДСТАВА, ОДРЖАНЕ 18. АВГУСТА 2016. ГОДИНЕ

Седница је почела у 9,05 часова.

Седници је председавала др Александра Томић, председник Одбора.

Седници су присуствовали чланови Одбора: Радмило Костић, Оливера Пешић, Жика Гојковић, Душан Бајатовић, Саша Радуловић, Горан Ћирић, Милорад Мијатовић, Момо Чолаковић и Милан Лапчевић.

Седници су присуствовали заменици чланова Одбора: Иван Манојловић, заменик Верољуба Арсића, Зоран Бојанић, заменик Николе Јоловића, Снежана Р. Петровић, заменик Горана Ковачевића и Арпад Фремонд, заменик Золтана Пека.

Члан Одбора Војислав Вујић је приступио седници у току расправе по првој тачки дневног реда.

Седници нису присуствовали чланови Одбора Зоран Красић и Милорад Мирчић нити њихови заменици.

Седници су присуствовали и народни посланици Александар Мартиновић, Србислав Филиповић и Марија Јањушевић.

У складу са чланом 203. став 3. Пословника Народне скупштине, Одбор је на овој седници организовао разговор са кандидатима за функције председника и чланова Комисије за хартије од вредности.

На предлог председника, Одбор је већином гласова утврдио следећи

Д н е в н и р е д

- усвајање записника Треће седнице Одбора -

1. Разговор са кандидатима за избор председника и чланова Комисије за хартије од вредности;

2. Утврђивање Предлога одлуке о избору председника и чланова Комисије за хартије од вредности;

3. Разматрање захтева Светлане Ражић, запослене у Управи за јавне набавке, за добијање претходне писане сагласности за обављање додатне плаћене активности (број 120-20/16-78, од 28. јула 2016. године).

\* \* \*

Пре преласка на рад по утврђеном дневном реду, Одбор је већином гласова, без примедаба, усвојио записник Треће седнице Одбора.

\* \* \*

**Прва тачка дневног реда:** Разговор са кандидатима за избор председника и члана Комисије за хартије од вредности

Председник Одбора је подсетила чланове и заменике чланова Одбора да је 14. јула 2016. године истекао мандат председнику и члановима Комисије за хартије од вредности и да је Одбор, на основу овлашћења из члана 245. Закона о тржишту капитала, истог дана упутио дописе председницима свих посланичких група у Народној скупштини са позивом да до петка, 29. јула 2016. године, доставе своје предлоге кандидата за председника и чланове Комисије, са биографијама и изјавама о прихватању кандидатуре, као и планове рада које ће кандидати изложити приликом разговора са члановима Одбора. До одређеног рока, предлоге кандидата за председника и чланове Комисије, са траженим прилозима, доставиле су следеће посланичке групе: Српска напредна странка (за председника Комисије предложен Жарко Милићевић, док су за чланове Комисије предложени Владислав Станковић, Мирјана Ивошевић, Марко Јанковић и Предраг Дедеић); Доста је било (за председника предложен Александар Зинаић, док је за члана Комисије предложен Дејан Туфегџић); Двери (за члана Комисије предложена Јелица Маријановић); Социјалистичка партија Србије (за члана Комисије предложена Зорица Крњевић Мишковић); и Социјалдемократска партија Србије (за председника, односно члана Комисије предложен Душан Бајец).

У наставку седнице председник Одбора је позвала Жарка Милићевића, Владислава Станковића, Мирјану Ивошевић, Марка Јанковића, Предрага Дедеића, Александра Зинаића, Дејана Туфегџића, Зорицу Крњевић Мишковић, Душана Бајеца и Јелицу Маријановић, кандидате за председника, односно чланове Комисије, да се представе члановима и заменицима чланова Одбора и изложе своје планове рада Комисије.

Питања кандидатима постављали су: Горан Ћирић, Саша Радуловић, Милан Лапчевић, Александра Томић, Србислав Филиповић, Иван Манојловић и Предраг Мијатовић.

Пошто је Одбор обавио разговор са кандидатима за председника, односно чланове Комисије и утврдио да кандидати испуњавају услове из чл. 246. и 247. Закона о тржишту капитала, Одбор је прешао на утврђивање предлога одлуке о избору председника, односно чланова Комисије за хартије од вредности.

**Друга тачка дневног реда:** Утврђивање предлога одлуке о избору председника и чланова Комисије за хартије од вредности

У расправи по овој тачки дневног реда учествовали су: Милан Лапчевић, Александра Томић, Момо Чолаковић, Милорад Мијатовић, Горан Ћирић, Србислав Филиповић, Саша Радуловић, Душан Бајатовић и Александар Мартиновић.

Током расправе по овој тачки дневног реда, чланови и заменици чланова Одбора су дискутовали о предлозима кандидата за председника и чланове Комисије, као и о разлозима због којих ће подржати, односно неће подржати одређене кандидате.

Имајући у виду разговор који су чланови и заменици чланова Одбора обавили са кандидатима за председника и чланове Комисије, као и њихова излагања планова рада Комисије, председник посланичке групе Српска напредна странка Александар Мартиновић је на самој седници променио првобитни предлог те посланичке групе у делу који се односи на кандидата за председника и једног члана Комисије тако да за председника Комисије ова посланичка група сада предлаже кандидата Предрага Дедеића (првобитно предложен за члана Комисије), док за члана Комисије предлаже кандидата Жарка Милићевића (првобитно предложен за председника Комисије).

Након закључења расправе, Одбор је приступио гласању о датим предлозима.

За Предрага Дедеића, кандидата за председника Комисије за хартије од вредности, гласало је 12 чланова Одбора, док су три члана Одбора била против.

За Душана Бајеца, кандидата за председника Комисије за хартије од вредности, један члан Одбора је био против, један члан Одбора је био уздржан, док 13 чланова Одбора није гласало.

За Александра Зинајића, кандидата за председника Комисије за хартије од вредности, гласало је два члана Одбора, док 13 чланова Одбора није гласало.

За Жарка Милићевића, кандидата за члана Комисије за хартије од вредности, гласало је 11 чланова Одбора, три члана Одбора била су против, док један члан Одбора није гласао.

За Владислава Станковића, кандидата за члана Комисије за хартије од вредности, гласало је 12 чланова Одбора, два члана Одбора су била против, док је један члан Одбора био уздржан.

За Мирјану Ивошевић, кандидата за члана Комисије за хартије од вредности, гласало је 12 чланова Одбора, док су три члана Одбора била против.

За Марка Јанковића, кандидата за члана Комисије за хартије од вредности, гласало је свих 15 присутних чланова Одбора.

За Зорицу Крњевић Мишковић, кандидата за члана Комисије за хартије од вредности, гласао је један члан Одбора, два члана Одбора су била против, један члан Одбора је био уздржан, док 11 чланова Одбора није гласало.

За Душана Бајеца, кандидата за члана Комисије за хартије од вредности, гласало је четири члана Одбора, један члан Одбора је био против, док 10 чланова Одбора није гласало.

За Дејана Туфегџића, кандидата за члана Комисије за хартије од вредности, гласало је четири члана Одбора, један члан Одбора је био уздржан, док 10 чланова Одбора није гласало.

За Александра Зинајића, кандидата за члана Комисије за хартије од вредности, гласала су три члана Одбора, док 12 чланова Одбора није гласало.

За Јелицу Марјановић, кандидата за члана Комисије за хартије од вредности, гласало је два члана Одбора, док 13 чланова Одбора није гласало.

На предлог председника, Одбор је већином гласова (12 за, три против), утврдио Предлог одлуке о избору председника и чланова Комисије за хартије од вредности, у следећем саставу: Предраг Дедеић, председник Комисије и Жарко Милићевић, Владислав Станковић, Мирјана Ивошевић и Марко Јанковић, чланови Комисије.

**Трећа тачка дневног реда**: Разматрање захтева Светлане Ражић, запослене у Управи за јавне набавке, за добијање претходне писане сагласности за обављање додатне плаћене активности

Председник Одбора је обавестила чланове и заменике чланова Одбора да се Светлана Ражић, руководилац Групе за праћење, надзор и контролу поступака јавних набавки у Управи за јавне набавке, обратила Одбору са захтевом за давање сагласности да може као предавач да учествује на семинару који ће се одржати на Палићу 26. и 27. августа, у организацији Института за економију и право из Београда.

Члан Одбора Саша Радуловић предложио је да запослени у Управи за јавне набавке који се обраћају Одбору за добијање претходне писане сагласности за обављање додатне плаћене активности, у својим захтевима убудуће треба јасно да назначе да предметна додатна активност не представља сукоб инереса, као и да наведу тачан износ накнаде која ће им бити исплаћена за предавање, односно оквирни износ те накнаде уколико не располажу тачним податком. Овај предлог подражали су и други чланови Одбора.

На предлог председника, Одбор је већином гласова (13 за, један уздржан, један члан није гласао) дао претходну писану сагласност Светлани Ражић за обављање додатне плаћене активности - предавање на семинару који ће бити одржан на Палићу 26. и 27. августа, у организацији Института за економију и право из Београда.

\* \* \*

Седница је завршена у 14,45 часова.

Седница је тонски снимана.

СЕКРЕТАР ПРЕДСЕДНИК

Александра Шашо др Александра Томић